SK Úradný vestník Európskej únie L 331/12

VYKONÁVACIE ROZHODNUTIE KOMISIE (EÚ) 2016/2133

z 5. decembra 2016

o ukončení antidumpingového konania týkajúceho sa dovozu určitých oxidov mangánu s pôvodom v Brazílii, Gruzínsku, Indii a Mexiku

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä jeho článok 9,

keďže:

A. POSTUP

Začatie konania

(1) Dňa 17. decembra 2015 Európska komisia (ďalej len „Komisia“) začala antidumpingové prešetrovanie, pokiaľ ide o dovoz určitých oxidov mangánu s pôvodom v Brazílii, Gruzínsku, Indii a Mexiku (ďalej len „dotknuté krajiny“) do Únie na základe článku 5 nariadenia Rady (ES) č. 1225/2009 (2) (ďalej len „základné nariadenie“). Komisia uverejnila oznámenie o začatí konania v Úradnom vestníku Európskej únie (3) (ďalej len „oznámenie o začatí konania“).

(2) Komisia začala prešetrovanie na základe podnetu, ktorý podala 20. novembra 2015 spoločnosť Erachem Comilog SPRL (ďalej len „navrhovateľ“), ktorá je jediným výrobcom určitých oxidov mangánu v Únii, a teda predstavuje 100 % celkovej výroby určitých oxidov mangánu v Únii. Podnet obsahoval dôkazy o dumpingu a značnej ujme, ktorá z neho vyplýva, čo sa považovalo za dostatočný dôvod na začatie prešetrovania.

(3) Komisia prizvala navrhovateľa, používateľov a dovozcov, známych vyvážajúcich výrobcov v dotknutých krajinách, ako aj združenia, o ktorých je známe, že ich začatie prešetrovania ovplyvní, a vyzvala ich, aby sa na ňom zúčastnili. Zainteresované strany dostali príležitosť písomne sa vyjadriť a požiadať o vypočutie v lehote stanovenej v oznámení o začatí konania.

(4) Navrhovateľ, vyvážajúci výrobcovia v dotknutých krajinách, dovozcovia a obchodníci oznámili svoje stanoviská. Všetky zainteresované strany, ktoré o to požiadali a preukázali, že existujú osobitné dôvody, na základe ktorých by mali byť vypočuté, boli vypočuté.

B. STIAHNUTIE PODNETU A UKONČENIE KONANIA

(5) Navrhovateľ listom zo 6. septembra 2016 určeným Komisii stiahol svoj podnet. V súlade s článkom 9 základného nariadenia možno konanie ukončiť, ak bol podnet stiahnutý, okrem prípadu, keď takéto ukončenie nie je v záujme Únie.

(6) Pri prešetrovaní nevyšli najavo nijaké skutočnosti svedčiace o tom, že by takéto ukončenie nebolo v záujme Únie. Komisia sa preto nazdáva, že toto konanie by sa malo ukončiť.

(7) Zainteresované strany boli príslušným spôsobom informované a bola im poskytnutá príležitosť predložiť pripomienky. Žiadna zo zainteresovaných strán voči ukončeniu konania nenamietala.

(8) Komisia preto dospela k záveru, že antidumpingové konanie týkajúce sa dovozu určitých oxidov mangánu s pôvodom v Brazílii, Gruzínsku, Indii a Mexiku by sa malo ukončiť bez uloženia opatrení.

(9) Toto rozhodnutie je v súlade so stanoviskom výboru, ktorý bol zriadený podľa článku 15 ods. 1 nariadenia (EÚ) 2016/1036,

PRIJALA TOTO ROZHODNUTIE:

Článok 1

Antidumpingové konanie týkajúce sa dovozu do Únie oxidov mangánu (chemický vzorec: MnO) s čistotou v netto hmotnosti 50 percent a viac, ale menej než 77 percent mangánu s pôvodom v Brazílii, Gruzínsku, Indii a Mexiku, v súčasnosti patriacich pod číselné znaky KN ex 2820 90 90 a ex 2602 00 00, sa týmto ukončuje.

Článok 2

Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

V Bruseli 5. decembra 2016 Za Komisiu predseda Jean-Claude JUNCKER

(1) Ú. v. EÚ L 176, 30.6.2016, s. 21.

(2) Nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. EÚ L 343, 22.12.2009, s. 51) bolo 20. júla 2016 nahradené nariadením Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21).

(3) Ú. v. EÚ C 421, 17.12.2015, s. 13.